open-index/open-wikipedia-markdown huggingface dataset:
אחיהוד

**אֲחִיהוּד** הוא מושב עובדים בגליל המערבי, הממוקם במרחק של כ-9 ק"מ מזרחית לעכו. נוסד בשנת 1950 על ידי עולים מתימן. משתייך לתנועת המושבים ונכלל במועצה האזורית מטה אשר.

## היסטוריה
מקור שמו של המושב מפסוק בספר במדבר: .

ההחלטה להקים את המושב התקבלה לאחר שנתגלו באזור מקורות מים המאפשרים הקמת יישוב חקלאי. לצידו של המושב נוסד הקיבוץ יסעור. שני היישובים הוקמו על אדמות הכפר הערבי הנטוש אל-בירווה.
בשנת 1950 הגיעו למושב כ-70 משפחות וכל משפחה קיבלה חלקת אדמה ו-2 פרות. לאחר תקופה, האוכלוסייה הידלדלה מעט ונכון ל-2014 במושב 59 משפחות בעלי אדמות. רוב משפחות הגרעין המייסד הגיעו מאזור שרעב בתימן, בין השאר מהכפרים עות'מא, תעז ומנצורה.

המושב מתנהל על ידי אגודה שיתופית. כיום ישנם 150 חברי אגודה. רק בעלי הנחלות (בעל נחלה - אדם בעל משק, שדה או מטע) הם חברי האגודה בעלי זכות בחירה אחת לשנתיים.

שטחו של המושב עומד על כ-1,800 דונם ומיקומו בקרבת צומת אחיהוד - על כביש 85 וכביש 70 מושך שוכרים חיצוניים.

## אוכלוסייה
על פי הלשכה המרכזית לסטטיסטיקה במושב מתגוררים 912 תושבים נכון לסוף שנת 2020. בחלוף השנים אופיו של המושב הופך פחות חקלאי ויותר תעשייתי-מודרני.

בעבר למדו ילדי המושב בבית הספר "נר ישראל" אשר נסגר בשנות ה-80 בשל מיעוט תלמידים.

## תעסוקה
בעידודו של המשרד להגנת הסביבה כדי להתאים את אמצעי ייצור החלב לתקופה, ולמנוע זיהום מי תהום משפכים של רפתות הוצאו הרפתות מתחומי המושב והוקם פארק חלב בגבעה שליד המושב כאשר כשלושה-ארבעה משקים התאחדו להקמת רפת גדולה.

כיום מונה פארק החלב כ-8 רפתות גדולות, אחת מהן רפת רובוטית, והיא הרפת הרובוטית היחידה בגליל המערבי ואחת מ-70 במדינת ישראל.

## בנייה ופיתוח
מאז שהוקם המושב, התשתיות שופרו, כבישים חדשים נסללו, נבנו גני משחקים, המחלבה הפכה לבית כנסת אשר משמש גם כ"כולל נצר שלום" והמבנה ששימש כמאגר המזון לבעלי החיים במושב הפך לאולם. בתחילת שנות ה-2000 נבנו כ-55 יחידות דיור, ומשנת 2012 מבוצעות עבודות תשתית ל-40 יחידות דיור נוספות.

מע"צ מרחיבה את כבישים 70 ו-85 בסמוך למושב. בספטמבר 2017 נפתחה לציבור תחנת הרכבת אחיהוד אשר ממנה יוצאות רכבות לכרמיאל ולחיפה, תל אביב-יפו, לוד ובאר שבע.

## תקרית החייזר
בשנת 1996 התרחשה במושב תקרית אשר זכתה לשם "תקרית החייזר" או "החייזר מאחיהוד", כאשר ציונה דמתי, תושבת המושב, יצאה לחצר ומצאה לטענתה, יצור ירוק בדמות עובר, עם עיניים מתוחות וקווים קטנים היכן שאמור להיות האף והפה, התושבת המבוהלת הביטה ביצור למשך כמה שניות, ואז ניסתה להזיז אותו באמצעות ענף כשהזיזה אותו היצור החל להפריש נוזל ירוק ובלתי מוכר כשזה קרה מיד התקשרה התושבת למשטרה, למקום הגיע, מלווה בכוחות משטרה, מפקד תחנת עכו דני אלקובי וזה כיסה את היצור בדלי פלסטיק ואז, לטענתם, היצור עף לאוויר והתפוצץ. התושבת אספה את חלקי היצור, שמרה אותם במבחנה, ומסרה אותם לידי המשטרה, והם העבירו את הממצאים לידי גורמי הרפואה, לאחר שעבר בדיקות מקיפות נמסר כי אי אפשר לקבוע את שיוך היצור לאורגניזם או אי אורגניזם, וכן אי אפשר לקבוע אם מדובר בחומר סינתטי או לא. התקרית משכה לאזור לא מעט צלמי פפראצי וחובבי עבמי"ם, אשר בטוחים כי מדובר בילוד של חייזר, מנגד, תושבי המקום מטילים ספק בטענותיה של ציונה. התקרית לא פוענחה עד עצם היום הזה.

## קישורים חיצוניים

* אחיהוד באתר הרשות לפיתוח הגליל
* אתר הבית של המושב
* 

## הערות שוליים

קטגוריה:יישובים שהוקמו ב-1950
קטגוריה:מושבים
קטגוריה:מושבי תנועת המושבים
קטגוריה:יישובים דתיים בישראל
קטגוריה:מושבים במחוז הצפון
כשלי ערפול

**כשלי ערפול** הם כשלים לוגיים בהם יש ערפול ביחס למשמעות. פירוש הטיעון באופן אחד יוביל להנחה ראשית שגויה, ואילו פירוש באופן אחר יוביל להנחה משנית שגויה, ואם מנסים לפרש את שתי ההנחות כנכונות, הטיעון בכללו אינו תקף מבחינה פורמלית. דוגמה טיפוסית:
*לכל החיפושיות שש רגלים.←ג'ון לנון הוא חיפושית.←לכן, לג'ון לנון שש רגליים.

מאחר שמיקום הכשל טמון בפירוש, לא ניתן למיין את הטיעונים הללו כטיעונים שיש בהם כשל בהנחה הראשית או במשנית ולכן הם מהווים קבוצה נפרדת. 

עם כשלי הערפול ניתן למנות את הבאים:
*שפה מעורפלת
*אמפיבולה
*כשלי הפצה
**כשל הרכבה
**כשל חלוקה

כשלי ערפול
המסדר הדומיניקני

[שמאל|ממוזער|150px|[תומאס אקווינס, ציור של קרלו קריוולי]]
**מסדר המטיפים** (לטינית: **Ordo Praedicatorum**; בראשי תיבות: **OP**) הידוע יותר כ**מסדר הדומיניקני**, הוא מסדר דתי קתולי. נכון ל-2016 היו במסדר 5,810 אחים, מתוכם 4,374 כמרים שנסמכו. ראש המסדר הנוכחי, ה-87 במספר, הוא האב ברונו קאדורה. 

המסדר נוסד על ידי דומיניקוס הקדוש והוכר על ידי הכס הקדוש ב-1216. הוא אחד מהמסדרים המנדיקנטים (הקבצנים) הגדולים, שגרמו למהפכה בחיים הדתיים באירופה באמצע ימי הביניים. באנגליה ובכמה ארצות אחרות הדומיניקנים מכונים "בלאקפריירס" (האחים השחורים) בשל הגלימה השחורה שהם לובשים מעל לבגדיהם הלבנים, וזאת להבדילם מה"וויטפריירס" (האחים הלבנים), שהוא שמם של הכרמליתים, או ה"גרייפריירס" (האחים האפורים), הפרנציסקנים.

הדומיניקנים כונו גם "דומיני קאנס" (Domini canes), שפירושו בלטינית "כלבי-האל". הכינוי דבק בהם בשל קנאותם הרבה לאמונה, והעובדה שבאופן מסורתי היו מקורבים מאוד לאפיפיורות ונהגו למצב את עצמם כשומרי האורתודוקסיה (כולל שליטה כמעט קבועה באינקוויזיציה). עיסוקם המוכר של הדומיניקנים הוא בלימודי תאולוגיה מקיפים והם מזוהים עם התעמקות רבה בעיקרי האמונה, ורבים מהתאולוגים הקתולים הבולטים בהיסטוריה היו אחים במסדר. גדול המלומדים הדומיניקנים היה הקדוש תומאס אקווינס.

## הקמת המסדר
כמו בן זמנו פרנציסקוס מאסיזי, דומיניקוס ראה את הצורך בסוג חדש של ארגונים שיענו על צורכי השעה, והגדילה המהירה של הדומיניקנים והפרנסיסקנים במאה הראשונה לייסודם מראה כי אכן היה צורך במסדרים האלה.

דומיניקוס שאף לייסד סוג חדש של מסדר, כזה שיאמץ את ההתמסרות והחינוך השיטתי של מסדרי הנזירים הוותיקים יותר, כמו הבנדיקטינים, אך יתייחס לבעיות הדתיות של הערים הגדלות, ויהיה בעל ארגון גמיש יותר מאשר המסדרים הקיימים או הכמורה. 

המסדר החדש שלו היה מסדר מטיף, כלומר שמטרתו והכשרתו היא להטיף ולדרוש בשפות המקומיות, ודרש שלנזירים החברים בו יהיה רקע משמעותי בתאולוגיה אקדמית. 

דומיניקוס ראה את הצורך לייסד סוג חדש של מסדר כאשר הוא נסע בדרום צרפת. הוא נתבקש ללוות את הבישוף שלו מאוזמה, במשימה דיפלומטית לשוודיה. באותה התקופה, דרום צרפת הייתה מעוז של הכת האלביגנזית, שמרכזה היה בעיירה אלבי.

האלביגנזים טענו כי החומר הוא רע, וכי רק הרוח היא טובה, אתגר יסודי לרעיון של ההתגלמות בבשר, המרכזי לתאולוגיה הנוצרית. האלביגנזים, הידועים גם כקתרים, חיו חיים פשוטים ביותר וראו עצמם כחסידיו של ישו העני. דומיניקוס ראה את הצורך בתגובה שתאמץ את האלמנטים החיוביים של התנועה האלביגנזית, על מנת להביא אותם חזרה למחשבה הנוצרית האורתודוקסית, ומרעיון זה קם המסדר של המטיפים העניים. אך האידיאל של דומיניקוס לקנות חזרה את האלביגנזים לא התאים לדעתם של כל המנהיגים, ואלבי הושמדה במסע הצלב האלביגנזי. 

הארגון של מסדר המטיפים אושר ב־1216 על ידי האפיפיור הונוריוס השלישי.

## דומיניקנים בהיסטוריה
הדומיניקנים היו כח מרכזי בפיתוח ובשימור האינקוויזיציה. 

ארבעה חשמנים דומיניקנים הגיעו לאפיפיורות: אינוקנטיוס החמישי, בנדיקטוס האחד עשר, פיוס החמישי ובנדיקטוס השלושה עשר. בין הדומיניקנים המפורסמים:

*דומיניקוס
*אלברטוס מגנוס
*תומאס אקווינס
*קתרינה מסיינה
*מייסטר אקהרט
*תומאס דה טורקמדה
*ג'ורדאנו ברונו
*אנדרה מלונגז'ומו
*פרה אנג'ליקו
*ג'ירולמו סבונרולה
*ג'ון ברומיארד
*ויסנט פרר
*ניקולאו איימריק
*ברטולומאו דה לאס קסאס
*ברנרדו גי
*תומאזו קמפנלה
*מרסל דיבואה
*הנרי סוסו

## קישורים חיצוניים

* 

* 

* דף הבית של המסדר
* הדומיניקנים האנגלים
* המסדר הדומיניקני באתר "ההיררכיה הקתולית"

*
משולש הזהב

[שמאל|ממוזער|300px|משולש הזהב במפת סחר ה[אופיום העולמי]]
[שמאל|ממוזער|300px|משולש הזהב בדרום מזרח אסיה: <br />משמאל - [תאילנד.מימין - לאוס.מלפנים - מיאנמר (בורמה).]]
**משולש הזהב** הוא שם שניתן לאזורים שונים על-פני כדור הארץ, בעקבות היותם מורכבים משלוש יחידות גאוגרפיות, היוצרות צורת משולש.

## משולש הזהב בדרום-מזרח אסיה
משולש הגבולות שבין המדינות מיאנמר (בורמה), לאוס ותאילנד ידוע כמשולש הזהב, היות שהאזור נשלט בידי כנופיות חמושות, המרוויחות סכומי כסף גבוהים מגידול והברחת אופיום והנגזרת שלו הרואין, בהיקף רחב. הסחר בסמים שמועבר במשולש הגבולות משמש מקור מימון של ארגון החזבאללה.

האזור נחשב לאחד משני האזורים הבולטים באסיה לייצור אופיום. ומשתרע על כ-950,000 קילומטרים רבועים החופפים בהרריהן של ארבע מדינות בדרום מזרח אסיה: מיאנמר (בורמה), וייטנאם, לאוס, ותאילנד. יחד עם "סהר הזהב" באפגניסטן ופקיסטן, החל משנות ה-20, האזור נחשב לאחד האזורים הנרחבים ביותר לייצור אופיום באסיה ובעולם. מרבית ההרואין בעולם הגיע ממשולש הזהב עד לראשית המאה ה-21, ומאז הפכה אפגניסטן ליצרנית ההרואין הגדולה בעולם.

משולש הזהב מציין גם את נקודת המפגש בין נהרות הרואק והמקונג, שכן המונח הופקע על ידי תעשיית התיירות התאילנדית כדי לתאר את הצומת הסמוך לתאילנד, לאוס, ובורמה.

## משולשים בולטים נוספים
* אזור מיושב בצפיפות בניו המפשייר, בין הערים מנצ'סטר בצפון, נאשואה בדרום וסאלם בדרום-מזרח.

* מרכז תעשייתי בעיר פיטסבורג, פנסילבניה, שצורת המשולש שלו נוצרת על ידי שני נהרות הנפגשים בו. הכינוי "זהב" ניתן לו משום שעושרם של אילי הון אחדים נוצר במפעלי התעשייה שבו.

* משולש הזהב בהודו הוא אזור תיירות בולט הכולל את הערים: דלהי, אגרה (כולל הטאג' מהאל), וג'איפור.

## קישורים חיצוניים

* סחר בסמים באסיה 

קטגוריה:ערכים שבהם תבנית בריטניקה אינה מתאימה
קטגוריה:אסיה: גאוגרפיה
קטגוריה:אמריקה: גאוגרפיה
קטגוריה:סמים
גמלה

**גִּמְלָה** היא תגמול המשולם לאדם או לזכאים בגינו, בדרך כלל בגין עבודתו או בגין שירות שנתן או בגין פגיעה שנפגע. גמלה ניתנת בעין (כלומר על ידי מתן שירותים או מצרכים) ובכסף. גמלה ניתנת בצורת מענק חד-פעמי או באופן תקופתי (פנסיה), בדרך כלל בתשלומים חודשיים.

החובה בחוק למתן גמלה בעין היא על מנת להבטיח את קבלת השירותים הנדרשים לזכאים לגמלה, ללא התניה בתשלום מוקדם. כך גמלה בעין לנפגעי תאונות עבודה מבטיחה כי הנפגעים יקבלו את הטיפולים הרפואיים הנחוצים והשיקום הנדרש. לגמלה בעין במקרים אלו חשיבות רבה, שכן נפגע שהכנסתו נמוכה אם יאלץ לשלם מראש עבור הטיפול הרפואי הוא עלול לוותר כשהעלות גבוהה לו.

שמאל|ממוזער|200px|פוסטר של הביטוח הלאומי בארצות הברית
הגמלאות הנפוצות ביותר הן אלה הניתנות לאחר פרישה מעבודה בגיל מבוגר (כלומר, לאחר "יציאה לגמלאות"); גמלאות אלה ידועות בשם "פנסיית זיקנה". גיל הפרישה לגמלאות שונה ממדינה למדינה, ובתוך מדינות שונות הוא עשוי להשתנות בהתאם לסוג העבודה או בשל גורמים שונים אחרים. בישראל למשל (כמו גם בארצות רבות אחרות) גיל הפרישה לגברים גבוה מגיל הפרישה לנשים, וגיל הפרישה לגמלאות משירות בצבא-קבע בצה"ל שונה מגיל הפרישה לגמלאות במקומות עבודה אחרים. הגמלאות לעובדים הפורשים בגיל מבוגר הונהגו לראשונה בגרמניה בסוף המאה ה-19, בידי הקאנצלר אוטו פון ביסמרק. הוא קבע את גיל הפרישה ל-65, משום שמומחים הסבירו לו שאחוז קטן מאוד מהאוכלוסייה יגיע לגיל זה, והמדינה תצטרך לשלם סכום קטן.

גמלאות אחרות הן גמלאות נכות, הניתנות למי שנפגע מסיבה כלשהי והוא זכאי לגמלאות כתחליף לפרנסתו או כפיצוי על הפגיעה שנפגע. גמלאות כאלה מוקנות מכוח מנגנוני ביטוח לאומי או מכוח ביטוח פנסיוני לסוגיו. 

מבחינים בין שני סוגי פנסיה, פנסיה צוברת, המשולמת מתוך כספים ששילם העובד במהלך כל שנות עבודתו עד לפרישה, לעומת פנסיה תקציבית, לה זכאים בעיקר עובדי מדינה במקרים מסוימים, והיא משולמת מתוך תקציב המדינה או על ידי מעביד אחר.

בית המשפט העליון פסק בשנת 2011 (ובכך אישר פסק דין שנתן בית הדין הארצי לעבודה בשנת 2002), כי ארגון עובדים רשאי לייצג גמלאים (עובדים לשעבר) אל מול המעביד, ואף לשבות עבורם, וכל זאת על מנת להיטיב עמם ולשפר את זכויותיהם..

המוסד לביטוח לאומי משלם סוגים אחדים של גמלאות מחליפות שכר. בניגוד לגמלאות המתוארות לעיל, המשולמות לטווח ארוך, גמלאות מחליפות שכר משולמות לטווח קצר, עקב פגיעה זמנית ביכולת ההשתכרות. גמלאות אלה כוללות:
* דמי לידה, המשולמים לאישה או לגבר השוהים בחופשת לידה.
* דמי אבטלה, המשולמים למובטל.
* דמי פגיעה בעבודה, המשולמים במשך תקופה של עד 90 יום למי שנעדר מעבודתו עקב פגיעה בעבודה. 
* תגמולי מילואים, המשולמים למי שיצא לשירות מילואים.

## קישורים חיצוניים

## הערות שוליים

* 
קטגוריה:ביטחון סוציאלי
גיא

[ממוזער|350x350 פיקסלים|הגיא של [נרייפיורד הנשקף ממלון סטלהיים]] 
**גַּיְא** (ברבים: **גֵּיאָיוֹת**; בנסמך: **גֵּיא־**) הוא שקע צר וארוך (ערוץ, אפיק) הנמצא בין שלוחות הר, הממוקמות משני צדדיו.

הגיא מהווה נתיב ניקוז לזרמי שיטפונות היורדים מן ההרים, ולעיתים קרובות הופך לנחל (או נהר) קבוע או ארעי. 

## ראו גם
* עמק
* ואדי

## לקריאה נוספת
*פרופסור משה ברור, "גיא", **לקסיקון גאוגרפי**, (עמ' 6), הוצאת יבנה, תשס"א

## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:טופוגרפיה
תל

[שמאל|ממוזער|250px|בקצה התמונה נראה תל [בית שאן.]]
**תֵּל** (ברבים: **תִּלִּים**) הוא שטח קרקע מוגבה, אשר נוצר כתוצאה מבניית יישובים באותו מקום במשך דורות רבים, כשכל שכבה נבנתה מעל חורבותיו של יישוב הקודם. באופן בנייה זה גובה פני השטח עולה, ונוצר תל. התל מורכב משכבות אחת על גבי השנייה. כאשר הן נחפרות מהשכבה המאוחרת הנמצאת במרום התל לשכבה הקדומה בתחתיתו. תלים רבים החלו במקום בו שכנה גבעה טבעית.

תלים מהווים כר פורה למחקר ארכאולוגי, מכיוון ששכבות תרבות רבות מתועדות בהם. החפירה בתל מעוררת דילמה, משום שחפירה לשכבות קדומות יותר פוגעת לעיתים תכופות בממצאים ארכאולוגיים מתקופות מאוחרות.

בשמה של העיר תל אביב, אשר תורגם מן השם המקורי של הספר האוטופי של הרצל אלטנוילנד (מילולית: ארץ ישנה חדשה), מייצגת המילה 'תל' את הישן, כניגוד למילה אביב המייצגת את החדש. בפועל לא נוסדה תל אביב על שרידים ארכאולוגיים של יישוב קדום כלשהו, אף שבשטחה המורחב נתגלו בדיעבד תלים ארכאולוגיים, בעיקר בסביבת נחל הירקון (כגון תל קסילה בתחומי מוזיאון ארץ ישראל). גם בשמות נקודות יישוב נוספות ברחבי ארץ ישראל שולבה המילה "תל", על פי רוב בכאלה שנוסדו על גבעה או כביטוי להתחדשות.

המילה "תל" בשימוש בלשונות רבות נוספות (tel או tell) כמונח מקצועי-ארכאולוגי לתופעה זו של שרידי יישוב קדום.

## ראו גם
* רוגם

## קישורים חיצוניים

* צילומי תלים באתר "עידן התנ"ך" – אתר ארכאולוגי, היסטורי מקראי.
* 

קטגוריה:ארכאולוגיה
*
יוחנן השני קומננוס, קיסר האימפריה הביזנטית

**יוחנן השני קומננוס** (ביוונית: **Ίωάννης Β΄ Κομνηνός**; 13 בספטמבר 1087 – 8 באפריל 1143), קיסר האימפריה הביזנטית מבית קומננוס משנת 1118 עד למותו. נודע גם בשם **קָלוׁ יוׁאַנֶס**, יוחנן היפה.

## חייו
ימין|ממוזער|177x177 פיקסלים
יוחנן השני קומננוס הוא בנו הבכור של הקיסר אלכסיוס הראשון, אותו ירש בשנת 1118. לנוכח שלטונו המתון והנאות כונה מרקוס אורליוס הביזנטי. טוהר ואדיקות אופיו השפיעו על נוהגי בני דורו, והוא הקדיש את שלטונו לשיקום האימפריה הביזנטית לתפארתה הקודמת, לפני אסון מנזיקרט בשנת 1071.

הצלחותיו השונות בהדיפת הפצ'נגים, הסרבים והסלג'וקים, אשר את פלישתם לאסיה הקטנה הפך על פיה, יחד עם ניסיונו ליצור ריבונות ביזנטית במדינה הצלבנית באנטיוכיה וברוזנות אדסה, עשו רבות בשיקום תפארת האימפריה, גם אם השושלת הקומנניאנית נתנה לביזנטיון, הקרועה בידי פלישות ושחיתות, מנוחה קצרת יומין. מפלתו הרצינית היחידה הייתה אל מול הונציאנים, אשר על צי הספינות שלהם נשענה האימפריה, מאז השמדת צייה במאה ה-11. ניסיונו להפחית את השפעתם והפריבלגיות שלהם באימפריה לווה בחזרה מביכה לסטטוס קוו, תהליך שלאורכו נשדדו נמלים ביזנטיים רבים.

יוחנן נשא את פירושקה, בת לסלו הראשון, מלך הונגריה, בשנת 1104. צמד בניהם הבכורים מתו לפני יוחנן, והוא פסח על בנו השלישי איסאקיוס, לטובת בנו הצעיר, מנואל הראשון, שהסתמן כשליט מבטיח. אחר מותו פירושקה נערצה בשם 'הקדושה אירינה'. יוחנן הורעל בשוגג מחצו בעת ציד חזירי בר בהרי הטאורוס, ב-8 באפריל 1143.

## קישורים חיצוניים

* 
* 

מרכז|ממוזער|280px|הפסיפס של יוחנן השני קומננוס, עם עבודות שחזור על הפנים.

קטגוריה:שושלת קומננוס
קטגוריה:קיסרי האימפריה הביזנטית
קטגוריה:ילידי 1087
קטגוריה:נפטרים ב-1143
אולורו

**אוּלוּרוּ** (**Uluru**) הוא צורה מסלע טבעי הממוקמת בפארק הלאומי אולורו-קאטה ג'וטה שנמצא במרכז יבשת אוסטרליה, והוא אחד המונוליתים הגדולים בעולם.

הפארק נמצא בחלקה הדרומי של הטריטוריה הצפונית, כ-335 ק"מ בקו אווירי מהעיר הקרובה ביותר (אליס ספרינגס), או 450 ק"מ בנסיעה בתוואי הרגיל (שלא לרכבי 4X4). שתי האטרקציות המרכזיות בפארק הן סלע אולורו וקאטה-ג'וטה (Kata-Tjuta), אשר ידוע גם בשם "הרי האולגה" (The Olgas).

אולורו בנוי מאבן חול (מסוג ארקוזה) אחת שהמינרל העיקרי בה הוא פצלת השדה, גובהו 348 מטר מעל פני השטח ו-863 מטר מעל פני הים. היקפו 9.4 ק"מ והוא נמשך כ-2.5 ק"מ אל תוך הקרקע. אולורו מכונה גם "**איירס רוק**" (Ayers Rock) - "סלע איירס" - על שמו של הנרי איירס, ראש ממשלתה לשעבר של דרום אוסטרליה. האירופאי הראשון שהגיע למקום היה ארנסט ג'יילס (Ernest Giles) בשנת 1872.

אולורו נחשב קדוש לתרבות האבוריג'ינית, וניתן לראות מסביבו ציורים אבוריג'יניים רבים. בשנת 1985 הוחזר האתר לחזקת האבוריג'ינים, ואלה החכירו אותו לממשלת אוסטרליה. כיום, 25 אחוזים מההכנסות מדמי הכניסה לאתר מועברים לקרנות למען רווחת הקהילות האבוריג'יניות באזור.

המקום הוא אתר תיירות פופולרי ורבים מטפסים עליו מדי שנה לאורך נתיב תלול שאורכו הלוך וחזור 1.6 ק"מ, וזאת למרות בקשת האבוריג'ינים שלא לטפס על הסלע, הן משום שהוא אתר קדוש להם והן בשל מקרי המוות והפציעות הרבות שנגרמו לאורך השנים בשל הטיפוס הלא בטוח על הסלע. מאז שהחלו רישומים מסודרים, 35 מטפסים קיפחו את חייהם בטיפוס על אולורו. החל מ-26 באוקטובר 2019 הטיפוס על אולורו נאסר, וזאת לפי החלטה שהתקבלה פה אחד בוועדה משותפת לאבוריג'ינים המקומיים ולממשלה. לפני כן עלתה עליו משלחת עם מאות משתתפים במה שהיה הטיפוס האחרון.

מקורות שונים טוענים שדווקא הר אוגסטוס שבאוסטרליה המערבית, הגדול פי 2.5 מאולורו, הוא המונולית הגדול בעולם, אולם הר אוגסטוס הוא מונוקלינה, קמט גאולוגי, ואינו מונולית כלל.

בשנת 1987 הכריז אונסק"ו על אולורו כאתר מורשת עולמית, וב-1994 הורחבה ההכרזה לפארק שמסביבו.

## קישורים חיצוניים

* 
* איירס רוק, באתר "למטייל"
* אריה רוזנברג, אוסטרליה: אל מרחבי החופש, 2011, מסע אחר
* דבי הרשמן, אוסטרליה: סלע המחלוקת, איירס רוק, מסע אחר
* ייאסר הטיפוס על סלע אולורו באוסטרליה, 2009, מסע אחר
* 
* 
* 
* 

## הערות שוליים

קטגוריה:אוסטרליה: הרים
קטגוריה:אבוריג'ינים
קטגוריה:אוסטרליה: אתרי מורשת עולמית
קטגוריה:אוסטרליה: גאולוגיה
קטגוריה:הטריטוריה הצפונית: גאוגרפיה
אולורו
רב יוסף

**רב יוסף בר חייא** היה אמורא בבלי בן הדור השלישי. היה תלמידו של רב יהודה בר יחזקאל, רבם של אביי ורבא, ובר פלוגתא של רבה בר נחמני – ראש ישיבת פומבדיתא.

רב יוסף היה סומא. לפי הגרסה המובאת בספר מקור חיים הוא גרם בעצמו את עוורונו, כשישב במקום אפל ארבעים יום ואז הביט באופן פתאומי באבני שיש מאירות. הסיבה לכך מובאת ברמב"ן ורבינו גרשום, שרצה לנהוג במנהגו של רב שלא להביט מחוץ לארבע אמותיו, ומכיוון שלא יכול היה לעשות זאת הוא סימא את עצמו.

מצאנו ששאל הלכה מרב הונא.

כשנפטר רבו, רב יהודה בר יחזקאל, היה רב יוסף המועמד המוביל להחליפו בתפקיד ראש ישיבת פומבדיתא, משום שהצטיין בבקיאות וידע הרבה שמועות (בניגוד לרבה, שהצטיין דווקא בפלפול). רב יוסף לא הסכים לקבל את התפקיד, ולכן מונה רבה, שהיה באותו זמן בן 18 שנה, ועמד בראשות הישיבה עד מותו, בגיל 40. לאחר מכן הסכים רב יוסף להתמנות לראש הישיבה, ובתפקיד זה הוא כיהן במשך שנתיים עד מותו. היה נוהג לומר את הדרשה בשבת, לפני תפילת מוסף.

כאמור, הצטיין רב יוסף בבקיאותו הרבה. למרות עיוורונו היה ידוע בתור בקיא גדול בתורה שבכתב, והיה יכול למנות פסוקים בעל-פה. גם בתורה שבעל פה הוא היה בקיא גדול, ובשל כך היה מכונה "סיני". באופן טרגי לקה רב יוסף במחלה שגרמה לו לשכח את תלמודו, ותלמידו המובהק, אביי, סייע בידו לשחזר את תורתו שלמד.

רב יוסף כובד מאוד על ידי תלמידיו. מסופר על רבא שכשהיה נפטר ממנו "הוה קא אזיל לאחוריה עד דמנגפן כרעיה ומתווספן אסקופתא דרב יוסף דמא", היה הולך לאחוריו מבלי להביט קדימה עד שהיו האסקופות של רב יוסף מתמלאות בדם. כמו כן מסופר על אביי שאמרו עליו שכאשר היה רואה את "אוזן חמורו של רב יוסף שֶׁבָּא - היה עומד מפניו".

רב יוסף היה עניו גדול. כאשר הוא הגיע לגיל שישים הוא ערך סעודה על כך שניצל ממיתת כרת, שהיא עד גיל שישים. אף הוא העיד על עצמו שהוא ענוותן: "שנינו: משמת רבי בטלה ענווה ויראת חטא. אמר ליה רב יוסף לתנא: לא תיתני ענווה דאיכא אנא".

הוא היה תמיד אוסף צדקה לעניים, ושימש כגבאי צדקה בעיר פומבדיתא. רבים מהתרגומים על התנ"ך, בין השאר על ספר איוב נשתכחו, והוא החזירן על פי זכרונו.

## משפחתו
רב יוסף התענה תעניות רבות שלא תסור התורה מזרעו. הוא התענה ארבעים תעניות עד שהקרוהו מהשמים את הפסוק , ארבעים נוספות עד שהקרוהו גם את המילים , ועוד ארבעים עד שהקרוהו את המילים  (כלומר, שלא תסור התורה גם מנכדיו). כאשר שמע זאת הפסיק מלהתענות, בסומכו על הכלל הטוען כי כאשר שלושה דורות ברציפות הם תלמידי חכמים, קל מאוד לצאצאים הבאים להמשיך בכך, שכן התורה מחזרת את עצמה על האכסניה שלה. ואכן, בניו הם רב נחמיה ורב נחמן בר יוסף, ונכדו הוא רב דימי השני (בר נחמן).

## לקריאה נוספת
* 

## קישורים חיצוניים

* 
* תיאור ספרותי מאת יקהת רוזן על מחלתו של רב יוסף בתוך "שבת בשבתו" 1363, באתר צומת
* 

## הערות שוליים

קטגוריה:הדור השלישי לאמוראי בבל
קטגוריה:ראשי ישיבת פומבדיתא
קטגוריה:גבאי צדקה
קטגוריה:רבנים עיוורים
קטגוריה:תלמידי רב יהודה
קטגוריה:נפטרים ב-333
הירחים הגליליאניים

[240px|ממוזער|שמאל|מונטז' של ארבעת הירחים הגליליאניים של [צדק (כוכב לכת)|צדק, בתמונה מורכבת המתארת חלק מצדק עם הכתם האדום הגדול וגדליהם היחסיים (המיקומים הם להמחשה, לא ממשיים). מלמעלה למטה: איו, אירופה, גנימד, קליסטו.]]
**הירחים הגליליאניים** הם ארבעה ירחים של כוכב הלכת צדק שהתגלו על ידי גלילאו גליליי ב־7 בינואר 1610. אלו הם הגדולים שבירחי צדק ולכן קל יחסית להבחין בהם במשקפות אסטרונומיות פשוטות ובטלסקופים קטנים. למעשה, את אחד מהם, את קליסטו, ניתן לראות בעין בלתי מזוינת בתנאים אופטימליים.

לאחר השמועות על גילוים, טענו כי האסטרונום הסיני  גילה אותם בשנת 362 לפנה"ס, כמעט 2,000 שנה לפני גלילאו. 
גלילאו צפה בתנועת הירחים במשך מספר ימים וגילה כי הם נעים במסלול סביב צדק. הגילוי תמך במודל ההליוצנטרי  של ניקולאוס קופרניקוס, שכן הוא המחיש כי לא כל גרמי השמים סובבים את כדור הארץ, כפי שגרס המודל הגאוצנטרי. הייתה זו אחת התרומות החשובות של גלילאו לחיזוק המהפכה הקופרניקאית.

## שמות הירחים
170px|ממוזער|ימין|גלילאו גליליי, מגלה ארבעת הירחים.
שמאל|ממוזער|240px|הירחים הגליליאנים וצדק בצילום חובבים בהגדלה פי 12.
לאחר הגילוי קרא גלילאו לתגלית Cosmica Sidera כאות כבוד לקוזימו השני דה מדיצ'י, הדוכס הגדול של טוסקנה, ולאחר מכן שינה את השם ל־Medicea Sidera ("הכוכבים של מדיצ'י"), מפני שבאותה תקופה חיו ארבעה אחים מהמשפחה (קוזימו, פרנצ'סקו, קרלו ולורנצו). התגלית הוכרזה לבסוף בספר "השליח הכוכבי" (Sidereus Nuncius) שראה אור בוונציה חודשיים לאחר הגילוי.

שמות רבים הוצעו לירחים, אך לבסוף נותרו על כנם השמות שהוצעו על ידי  שטען שגילה את הירחים במקביל לגליליאו. הירחים איו, אירופה, גנימד וקליסטו, הם על שמות מושאי תשוקתו של זאוס, ראש האלים במיתולוגיה היוונית, המקביל ליופיטר, שעל שמו נקרא כוכב הלכת צדק.

גלילאו השתמש בשיטת מספור הנהוגה עד ימינו. הוא כינה את הכוכבים במספרים 1,2,3,4. 1 מתייחס לאיו, מפני שהוא הקרוב ביותר לצדק מבין ארבעת הירחים הגלילאנים. 2 מתייחס לאירופה, 3 לגנימד ו־4 לקליסטו (רחוק ביותר מצדק). גלילאו השתמש בשיטה זו אך מעולם לא פרסם אותה בציבור.

## נתונים בסיסיים

בטבלה הבאה מוצגים ארבעת הירחים הגליליאניים מהקרוב (לצדק) לרחוק:

## השוואה
 
502px|לא ממוסגר|מרכז|הירחים הגליליאניים משמאל לימין: איו, אירופה, גנימד וקליסטו
הירחים הגליליאניים משמאל לימין: איו, אירופה, גנימד וקליסטו.  
600px|לא ממוסגר|מרכז|קנה מידה של הירחים במערכת השמש ביחס לכדור הארץ.
קנה מידה של הירחים במערכת השמש ביחס לכדור הארץ.
## קישורים חיצוניים

* צדק ומצלמת ניקון - עמי בן בסט מגלה מחדש את הירחים הגליליאניים

*
קטגוריה:גלילאו גליליי
קטגוריה:המהפכה הקופרניקאית
קבורה בחיים

שמאל|ממוזער|240px|ציור של אנטואן וירץ' בו נראה אדם נקבר בחיים
**קבורה בחיים** (או **קבורה צ'צ'נית**) היא שיטת רצח ודרך להוצאה להורג. הנקבר צפוי למות מחנק (שאיפת עפר או לחץ משניק על בית החזה), או במקרים אחרים - מרעב, מצמא או מאובדן חום גוף באקלים קר או מחום יתר בתוך האדמה. 

קבורה בחיים הייתה עונשן של הבתולות הווסטליות אשר הפרו את נדר ההתנזרות. במצרים העתיקה ובסין קברו יחד עם המלך את משרתיו, כדי שיוכלו לשרת אותו גם בעולם הבא.

הערבים בתקופה הקדם אסלאמית נהגו לקבור את בנותיהן בעודן חיות (וואד אל-בנאת), כשאלו היוו מעמסה כלכלית גדולה מידי.

במהלך מלחמת העולם השנייה נהגו הנאצים לקבור חיים עשרות ומאות גברים, נשים וטף, בהם יהודים. השיטה שימשה כאמצעי זול לרצח המוני, ואף כשעשוע עבור החיילים והיא התבצעה בדרך כלל בכפרים נידחים.

לעיתים קבורה בחיים היא תוצאה של טעות - הכרזה על אדם כמת בעוד הוא חי ומחוסר הכרה. במהלך המאה ה-18 חייבו מדינות מסוימות באירופה המתנת מספר ימים בטרם הבאתו של אדם מת לקבורה, כדי לוודא את מותו ולהבטיח שלא ייקבר חי. כמו כן, בחלק מהמדינות הותקנו פעמונים בבתי הקברות, וחוט היה נקשר אל ענבל הפעמון, ומגיע עד לידו של המת, והיה מוצב שומר לילה על מנת שבמקרה שהפעמון יצלצל, יזעיק השומר את אנשי העיר והם יחלצו את הנקבר. מכאן מגיעים הביטויים האנגליים saved by the bell ו- graveyard shift, שכן אם אדם אמנם היה נקבר חי אזי הציפייה הייתה שהוא יזיז את ידו ויגרום לפעמון לצלצל ולהציל את חייו. שנית, אותו אדם שהיה אמור להישאר ליד הקבר ולשמוע את הפעמון במקרה הצורך, עשה זאת לרוב במשך הלילה ולכן כיום משמרת לילה מכונה בסלנג באנגלית graveyard shift.

## קישורים חיצוניים

קטגוריה:קבורה
קטגוריה:שיטות הוצאה להורג
קאטאקאנה

**קאטאקאנה** (片仮名, בתרגום מילולי: "קאנה קטועה") היא מערכת הברות יפנית, אחת מארבע מערכות כתיבה יפניות (האחרות הן היראגאנה, קאנג'י ורומאג'י). בניגוד למערכות כתב אחרות (כמו אלפבית עברי ואלפבית לטיני) שכל סימן בהן מייצג הגה – עיצור או תנועה – קאטאקאנה הוא כתב הברות, וכל סימן מייצג הברה, כלומר צירוף של עיצור ותנועה. כל ההברות בכתב הקאטאקנה הן הברות פתוחות למעט האות ン שצלילה הוא N. אותיות הקאטאקאנה מאופיינות בקווים מרובעים והן הפשוטות ביותר לכתיבה מבין הכתבים היפניים.

## שימושי הקאטאקאנה
* כתיבת מילים שמקורן אינו בשפה היפנית או הסינית, כגון: שמות של חפצים שמקורם במערב, שמות של מדינות זרות, שמות של אנשים ששמם אינו יפני.
*אונומטופיה, לדוגמה *hii* ヒー שפירושו "אנחה".
*שמות של מיני חיות וצמחים.
*תעתיק של מילים בשפות זרות שאינן סינית (נקראות גאיראיגו). לדוגמה, "טלוויזיה" נכתבת *テレビ* – טֶרֶבּי. צירופים זרים מתועתקים בדרך כלל עם נקודה אמצעית המפרידה בין המילים.
*הדגשה. יכול גם להתפרש כ"מילים הנאמרות על ידי זר" או "במבטא זר".
*כפוריגאנה, כמו ניקוד בעברית. מראה את ההגייה של מילה הכתובה באותיות רומיות, או של מילה זרה הנכתבת בקנג'י למען המשמעות, אך מיועדת להיות מבוטאת כמקור.

## אותיות
כתב הקאטאקאנה כולל 48 אותיות, אך ביפנית מודרנית משתמשים ב-46 בלבד (ヰ (ווי) ו-ヱ (ווֶ) יצאו מכלל שימוש). לכל אות בקאטאקאנה יש אות מקבילה בהיראגאנה.
בטבלה להלן מופיעים סימני הקאטאקאנה והקריאה שלהם בעברית (לצפייה דרוש גופן הכולל את הסימנים היפניים). סימנים שאינם עוד בשימוש מופיעים באדום.

* לעין הבלתי-מאומנת לא קל להבדיל בין כמה קבוצות אותיות כגון シ (שי) – ツ (צוּ) – ノ (נוֹ) – ソ (סוֹ) – ン (נְ). קאטאקאנה מזכירה את הכתב העברי המרובע גם מבחינה זו – השוו ר-ד, ר-ה-ק, ועוד.

## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:כתב יפני
קטגוריה:כתב הברתי
אוכל-כול

ממוזער|230px|מינים שונים של אוכלי-כול
[ממוזער|230px|[שחף הרינג אמריקאי|שחפי הרינג אמריקאים ניזונים ממגוון מזונות במזבלה.]]
**אוכל-כול** (באנגלית: **Omnivore**) הוא בעל חיים שתזונתו מורכבת באופן קבוע ממגוון חומרים, כגון צמחים, בעלי חיים, אצות ופטריות

בעל חיים אשר מערכת העיכול שלו יכולה לעכל הן מזון צמחי והן מזון מהחי, אולם מגוון את תזונתו רק לעיתים רחוקות בצמחייה או בשר אינו נחשב לאוכל כול, למשל טורפים כמו חתולים ניזונים מעשבים או מזרעים וכרישים טיגרים אוכלים שאריות זבל רבות, אך עדיין נחשבים להיפרקרניבורים שניזונים כמעט רק מבשר.

לא כל אוכלי הכול ניזונים באופן שווה. ישנם קרניבורים המכונים מסוקרניבורים או היפוקרניבורים אשר בין 30 ל-70 אחוז מתזונתם מתבססת על בשר ורק השאר מגיע מצמחים ומפטריות וכך גם כשמדובר בכמה אוכלי חרקים. באותו אופן מספר הרביבורים ניזונים מבשר בכמות קטנה, אף שלרוב הם ניזונים ממזון אחר כמו אוכלי פירות, אוכלי זרעים או יונקי צוף, שאינם יכולים להתבסס על רק צמחים. ואולם מינים רבים הם אופורטוניסטים הניזונים ממה שהם מוצאים ולעיתים בהתאם לעונה הם משנים את תפריטם.

אוכלי כול באופן כללי בעלי מערכת עיכול חסרות התמחות מיוחדת לבשר או לצמחייה, מה שמאפשר להם מצד אחד לאכול מגוון מזונות אך מצד שני להתקשות בהתמחות באכילה קבועה של מזונות כמו עשבים או לצוד ביעילות של טורפים מובהקים.

## בעלי חיים
בין היונקים נכללים מיני קיפודיים, חזיריים, דלשינאים, מכרסמים רבים כמו עכבר, חולדה, סנאי ואוגר, רוב הפרימטים לרבות האדם וכמה יונקי כיס. בסדרת הטורפים נכללים רוב הדוביים, מספר כלביים כמו שועל, תן וזאב הרעמה, ראקוניים שונים, גחניים ופנדה זנובה. ישנם עופות רבים אוכלי כול, זוחלים כמו לטאות, איגואניים, חרדוניים וכמה צבים וגם דגים שונים, כמו קרפיוניים, שפמנונאים, שפתוניים וגמבוזיים.

חסרי חוליות שונים אוכלי כול כוללים מיני סרטנאים, מרבית החרקים ביניהם זבובאים, נמלים וצרעות וחיפושיות רבות. גם כמה תולעים ורכיכות כמו חשופיות ושאר חלזונות ניזונים הן מהחי והן מהצומח.

## ראו גם
* טורפים – בעלי חיים הניזונים מבעלי חיים אחרים.
** מסוקרניבורים – טורפים שתזונתם מכילה 30 עד 70% בשר והם אוכלי-כול.
** היפוקרניבורים – טורפים שתזונתם מכילה פחות מ-30% בשר והם אוכלי-כול.
* אוכלי-צמחים – בעלי חיים הניזונים ממזון מן הצומח.

## קישורים חיצוניים
* 

## הערות שוליים

קטגוריה:התנהגויות אכילה בעולם החי
כשלי הפצה

**כשלי הפצה** היא קבוצת כשלים לוגיים של ערפול, המתרחשים כאשר מונח בטיעון כי אין הבדל בין מונח "מופץ" (המתייחס לחבר כלשהו בכיתה) ול"מכלול" (המתייחס לכיתה עצמה כמכלול). טיעונים כאלו, אף שהם כוזבים, עשויים להיות משכנעים למדי בגלל השימוש שהם עושים בהיוריסטיקת ייצוגיות. הכשל, על שני סוגיו, תואר לראשונה ב"הפרכות סופיסטיות" של אריסטו.

טיעונים ביחס לכיתות של עצמים ניתן להעלות בשתי דרכים עיקריות: תוך התייחסות לחברים בכיתה בנפרד, כפרטים; או להתייחס אל הכיתה כמכלול. לדוגמה:

:* פרות אוכלות עשב.
:* הפרות חשובות לכלכלת עמק יזרעאל.

ההצהרה הראשונה "מופצת" לכל חברי הכיתה. כל פרה, כפרט, אוכלת עשב. במקרה השני, המשמעות אינה מופצת. הפרות, כקבוצה, חשובות לכלכלת עמק יזרעאל, אך מותה של פרה מסוימת לא ישנה את התמונה הזו מעיקרה. כלומר, למשפט יש ערך קולקטיבי. 

ניתן כמובן לשלב את שני המובנים ביחד, אך התוצאה תהיה כוזבת:

:# הפרות חשובות לכלכלת עמק יזרעאל.
:# עדנה היא פרה.
:# לכן, עדנה חשובה לכלכלת עמק יזרעאל. 

למרות שגם ההנחה הראשית וגם המשנית אינן כוזבות, המסקנה כוזבת משום שביצענו מעבר ממשמעות קולקטיבית (בהנחה הראשית) למשמעות מופצת (בהנחה המשנית). ניתן כמובן לבצע מעבר כוזב בכיוון ההפוך:

:# אני אוהב לאכול קרם אגוזים.
:# שמן השיזוף "קרמרזון" מורכב מקרם אגוזים.
:# לכן, אני אוהב לאכול את שמן השיזוף "קרמרזון". 

שוב, שתי ההנחות נכונות, אך כאן עוברים ממשמעות מופצת בהנחה הראשית למשמעות קולקטיבית במשנית, והמסקנה כוזבת. 

הסיבה לכשל היא שאין שום וודאות שהתכונות הנוכחות בחלקים ונובעות מהם יהיו נוכחות גם בשלם, או שהתכונות של השלם ונובעות מהיותו שלם יהיו נוכחות גם בחלקים.       

 
ישנם שני סוגים של כשלי הפצה:
*כשל הרכבה - המניח שמה שנכון ביחס לחברים נכון ביחס לכיתה.
*כשל חלוקה - המניח שמה שנכון לכיתה נכון גם לחבריה. 

כשלי הפצה
נרתיק

שמאל|ממוזער|250px|תרשים סכימטי של האנטומיה הנקבית
שמאל|ממוזער|250px|איור של פות אנושית
ה**נַרְתִּיק** (בלטינית: **וָגִינָה** - "Vagina"; ידוע גם בשם **לדן**) הוא חלק ממערכת הרבייה הנקבית - איבר שרירי דמוי-צינור המחבר את צוואר הרחם אל הפות אצל יונקים ממין נקבה, או אל פתח הביב (Cloaca) אצל זוחלים וציפורים. אצל חרקים ממין נקבה, בדומה לחסרי חוליות אחרים, הנרתיק מהווה קצהו הסופי של צינור הביציות (Oviduct).

## הנרתיק הנשי
הנרתיק הנשי הוא צינור שרירי וגמיש המרופד בקרום רירי, אשר מחבר את דפנות הפות אל צוואר הרחם. האורך הממוצע מצוואר הרחם לפתח הנרתיק הוא 62.7 מ"מ, והרוחב משתנה בין 26.2-32.5 מ"מ. בשעת עוררות מינית הנרתיק גדל לאורך ולרוחב. כאשר האישה זקופה, צינור הנרתיק ניצב באופן אנכי ונטוי מעט לאחור, ויוצר זווית של מעט יותר מתשעים מעלות עם הרחם.

**פתח הנרתיק** נמצא בקצהו האחורי-תחתון של הפות, מתחת לפתח השופכה. כף הערווה (*Mons Veneris*) ממוקם מעל הנרתיק. ככל הקרומים הריריים אצל יונקים, צבע הנרתיק ורוד-אדמדם.

הנרתיק הוא האיבר אליו חודר הפין בשעת משגל, ואליו נשפך נוזל הזרע. תאי הזרע עוברים מהנרתיק אל צוואר הרחם, וממנו אל הרחם ואל החצוצרה, שבה מתבצעת הפריית ביצית האישה, וכך מתחיל ההיריון. הביצית המופרית נודדת מהחצוצרה אל הרחם, ונצמדת בו אל הרירית שבדופן הרחם. העובר מתפתח ברחם עד הלידה.

במהלך הלידה מתרחבות דפנותיו האלסטיות של הנרתיק באופן המאפשר לעובר לעבור מהרחם אל מחוץ לגופה של האישה. בהקשר זה מכונה הנרתיק "תעלת הלידה" או "לדן".

דרך הנרתיק מופרשים נוזלי הווסת.

הנרתיק מהווה גם מקור לגירוי מיני עבור האישה. ייתכן שבנרתיק קיים אזור ארוגני המכונה "נקודת ג'י", שמגע בה גורם לחלק מהנשים לגירוי מיני עז ואף לאורגזמה (קיום הנקודה מוטל בספק).

אורכו, רוחבו וצורתו של הנרתיק משתנים במהלך חייה של האישה. בשעת משגל או לידה, הנרתיק מתרחב לכדי פעמיים או פי שלושה מכפי גודלו המקורי. סיכה נרתיקית מופרשת במהלך גירוי מיני על ידי בלוטות שנמצאות בסמוך לפתח הפות וצוואר הרחם. גם דפנות הנרתיק מפרישות סיכה, אף שאינן כוללות בלוטות כלשהן. לאחר גיל המעבר (מנופאוזה) נשים רבות סובלות מתסמינים מציקים הקשורים לנרתיק, כמו תחושת יובש, עקצוץ, גרד, צריבה וכאבים בעת קיום יחסי מין. טיפול על ידי נרות אסטרוגן או קרם אסטרוגן מקל ומקטין בדרך כלל תסמינים אלו.

קרום הבתולים - הממוקם מאחורי פתח הנרתיק - מכסה בחלקו את הנרתיק אצל רוב הנשים, מלידתן ועד קריעתו האפשרית כתוצאה ממשגל, פציעה, בדיקה רפואית, פעילות גופנית אינטנסיבית, והחדרת טמפון או גביעונית.

הנרתיק נבדק במסגרת בדיקה גינקולוגית.

נפיחנות נרתיקית מתרחשת ללא פליטת גזי פסולת או ריח.

## מיתוסים
**[[וגינה דנטטה]]** (מלטינית: נרתיק משונן) מתאר סיפור פולקלורי ובו נאמר כי נרתיק של אישה מכיל שיניים, תוך המשמעות האסוציאטיבית כי קיום יחסי מין עלול לגרום לפציעה או סירוס עבור הגבר המעורב בכך.

הפסיכולוג אריך נוימן מתבסס על מיתוס אחד שכזה, בו "דג שוכן בתוך נרתיק של אמא איומה; הגיבור הוא האדם שמתגבר על אמא הנוראה, שובר את השיניים אל מחוץ לנרתיק שלה, וכך הופך אותה לאישה".

האגדה מופיעה גם במיתולוגיה של שבטי צ'אקו וגיאנה שבדרום אמריקה. בחלק מהגרסאות, הגיבור משאיר שן אחת.[3]סיפור בשפת איינו, המכיל רכיב זה, יצא לאור בשם "*The Island of Women*" מאת בזיל הול צ'מברלין, שבו הוא מתואר כסיפור יפני ידוע היטב מאת אדוארד טיילור.שמאל|ממוזער|250px|מבנה דופן הנרתיק

## לקריאה נוספת
* נינה ברוקמן, אלן סטיקן דאל, **הפלא שם למטה - המדריך השלם לווגינה**, תרגום: ניצן לפידות, הוצאת מודן, 2018

## קישורים חיצוניים

* 
* 
* 

## הערות שוליים

*
קרטון

[שמאל|ממוזער|250px|[קופסת קרטון]]
[ממוזער|שמאל|250px|קרטון במבנה של [כוורת. חוזקו של מבנה זו מאפשר שימושים מגוונים כגון בניית רהיטים.]]
**קרטון** הוא משטח העשוי נייר המשמש בעיקר לצרכים תעשייתיים כחומר אריזה, אחסון ועוד. הקרטון בנוי בדרך כלל משלוש שכבות של נייר אשר דבוקות זו לזו כאשר השכבה האמצעית מקופלת לצורת סינוסואידה (צורה גלית) ובכך כולאת בתוכה חלל. קיימים גם סוגי קרטון בהם שכבות הנייר צמודות זו לזו (במבנה שאין בו חללים) או שמתווספת אליהן שכבת פלסטיק המאפשר את החוזק האופייני לקרטון.
הקרטון הפך לפטנט באנגליה ב-1856.

## שימושי הקרטון
הקרטון משמש בעיקר כחומר אריזה של מוצרי תעשייה, חקלאות או מוצרים ביתיים וכן לאחסונם של מוצרים אלה. (לדוגמה: קרטוני ביצים, חלב, משקאות קלים, מוצרי חלב, תוצרת חקלאית טרייה). בנוסף יכול לשמש הקרטון כחומר בידוד, כחומר בסיס המסייע לבניה קלה וגם לשימושים כלליים אחרים.

## תכונות הקרטון
הקרטון הוא מוצר זול בשל משקלו הסגולי הנמוך. מבנה הקרטון הגאומטרי מקנה לו חוזק כפיפה שאינו קיים בנייר.

שימושי הקרטון השכיחים אינם מחייבים רמת גימור גבוהה ולפיכך מתאפשר הייצור של הקרטון מנייר ממוחזר. גם הקרטון עצמו ניתן למיחזור. במקומות שבהם קיימת פסולת קרטון מרובה קיימות בדרך כלל עמדות לאיסוף קרטון למיחזור ומתקן לדחיסתו. הפסולת נמסרת למפעלי מיחזור נייר.
תכונותיו של הקרטון הממוחזר פחותות: חוזק לכפיפה, עמידות פחותה לרטיבות והיכולת לעמוד בתנאי הקפאה.

## קישורים חיצוניים

קטגוריה:מוצרי נייר
קטגוריה:אריזה
קטגוריה:חומרי אריזה
יום סיירות

במסגרת תהליך המיון והגיוס לצה"ל, **יום סיירות**, או בשמו הרשמי **יום שדה**, הוא יום המשמש למיון מיועדים לשירות ביטחון (מלש"בים) טרם גיוסם ליחידות המיוחדות, בהן סיירת מטכ"ל, שייטת 13, יחידת שלדג, 669, קורס חובלים, שייטת הצוללות של חיל הים, אגוז, יחידת מגלן, יהלום, דובדבן ויחידה 504.
לאחר סיום מוצלח של יום סיירות המועמדים יזומנו לגיבוש שהותאם להם לפי תוצאות יום השדה. בין הגיבושים: מטכ"ל, שייטת, חובלים, צוללות וכו'

כדי לקבל זימון ליום הסיירות על המועמד להיות כשיר מבחינת נתונים פיזיים, המתבטאים בפרופיל שנע בין 82 - 97 וללא סעיפים פוסלים (למשל: קוצר ראייה, אסתמת ילדות). תנאים נוספים הם התאמה לקצונה על פי הנתונים האישיים שנתקבלו בצו הראשון וקב"א של לפחות 52. מלש"בים אשר נתוניהם אינם מתאימים ליום הסיירות יכולים להתמיין לקורס חובלים ושייטת הצוללות (שייטת 7) דרך מאותר צדדי, או לנסות להגיש בקשת חריג יום סיירות.

במשך השנה ישנם שני מחזורים של ימי סיירות, בינואר ובאוקטובר.

יום הסיירות מועבר על ידי מגבשים בוגרי היחידות המיוחדות ומתבצע במטווח 24. במשך היום מלשבי"ם המועמדים לשירות ביטחון עוברים פעילויות גופניות, ובסופו הם מחולקים לגיבושים השונים שיבוצעו כמה חודשים לאחר מכן.

## מהלך היום
יום הסיירות כולל:
* התכנסות ראשונית וחלוקת מספרי גב (כל מועמד מקבל מספר שנרשם על גבו בטוש)
* בדיקות רפואיות
* ריצת 3,000/2,000/1,000 מטר לדירוג לקבוצות ולסינון ראשוני (הריצה מכונה "בוחן בר-אור").
* פעילויות גופניות - ריצות ללא דירוג, ריצות עם דירוג, זחילות, סחיבת שקי חול לאורך מסלול קבוע, כריית בורות "מטר־על־מטר־על־מטר", תרגיל "אלונקה סוציומטרית", ועוד. אופי הפעילות הגופנית משתנה מדי פעם וייתכנו גיוונים. מטרת התרגילים הגופניים היא לבדוק את יכולותיו הפיזיות והמנטאליות של המועמד, ובתוך כך את התאמתו לשירות ביחידה מובחרת.
המועמדים נדרשים למלא שאלון סוציומטרי על חברי הקבוצה כעוד כלי מסנן בתהליך המיון.
* שיחת סיכום עם מדריכי הקבוצה ופרסום התוצאות

## קישורים חיצוניים

* 

קטגוריה:גיוס חובה לצה"ל
סיירות
פרדוקס החיסכון

**פרדוקס החיסכון** הוא השם שניתן על ידי חסידי האסכולה הקיינסיאנית בכלכלה למצב שבו גידול בשיעור החיסכון מביא לירידה בייצור ובתעסוקה, ובכך לירידה בהיקף החיסכון במשק. הפרדוקס טוען כי בתנאים מסוימים, כאשר שיעור החיסכון הממוצע במשק עולה, קטן סכום הכסף המיועד לצריכה, והביקוש למוצרים בני קיימה יורד מתוך שאיפה של משקי הבית לצבור נכסים נזילים. דבר זה מוביל לירידה בייצור לצריכה ובתעסוקה הקשורה בייצור מוצרי צריכה, המובילה לירידה נוספת בהוצאות לצריכה בגלל פיטורי אותם עובדים שהועסקו בייצור לצריכה, ובסופו של דבר לירידה בתוצר. התוצאה הסופית של רצונם של משקי הבית לחסוך יותר היא שסך החיסכון יירד. 

"פרדוקס החיסכון" מובא פעמים רבות כדוגמה לכשל ההרכבה, שבו הכשל טמון בהנחה שישנה חפיפה בין מה שטוב לפרט לבין מה שטוב לכלל, בעוד שלפי הפרדוקס חיסכון של הפרט הוא פעולה חיובית, אך חיסכון של כל האזרחים בו זמנית הוא בעל השפעות שליליות. 

פרדוקס החיסכון מתייחס לזמן הקצר בלבד ולנסיבות מיוחדות, כמו למשל בתקופות של אבטלה כבדה.
פרדוקס החיסכון, כפי שהוצע על ידי כלכלנים קיינסאנים עומד בסתירה חלקית למסקנות המודל הנאו-קלאסי בכלכלה, והוא מבטא מסקנות מרחיקות לכת אליהם הגיעו כלכלנים קיינסאנים, כמו למשל שעידוד צריכה יכול להגדיל את התוצר וסך החיסכון. 

בדוגמה הפוכה לפרדוקס החיסכון המיוחסת לקיינס והנועדה להמחיש את חוסר האינטואטיביות של המודל הקיינסאני, נטען כניסוי מחשבתי שבתנאי אבטלה עמוקה אילו המדינה הייתה שוכרת מובטלים לחפור בורות ואז שוכרת אחרים למלא את הבורות חזרה, היה הדבר מגדיל את התוצר, הצריכה והחיסכון של המשק ומפחית את האבטלה גם מעבר לאלו שהועסקו באופן ישיר. 

פרדוקס החיסכון לא הופיע ב"תאוריה הכללית של תעסוקה ריבית וכסף" של קיינס אלא פותח אחרי כן. קיינס עצמו תמך בהשערת ה"קפאון הסקולרי", שלפיו בגלל גידול יתר כלכלי בעבר גרם לעודף כרוני ביחס של החיסכון המתוכנן במצב של תעסוקה מלאה בהשוואה להשקעה בתעסוקה מלאה. ההשערה הזו נסתרה בעקבות ההתרחבות הכלכלית אחרי מלחמת העולם השנייה ונזנחה על ידי הקיינסיאנים.

## קישורים חיצוניים

* 
*תאוריה כללית של תעסוקה ריבית וכסף 

## הערות שוליים

קטגוריה:כלכלה
חיסכון
כשל הרכבה

**כשל הרכבה** הוא כשל לוגי של ערפול מקבוצת כשלי הפצה, המתרחש כאשר מסיקים שמשהו נכון ביחס ל"כלל" מתוך העובדה שהוא נכון ל"חלק" מהקבוצה. לדוגמה, אם נאמר: "גלגלי המכונית מסתובבים במהירות, לכן המכונית כולה תסתובב במהירות", המשפט לא יהיה נכון, משום שהמכונית בנויה מחלקים שונים, ורבים מהם כלל אינם בנויים להסתובב. כשל זה מצוות לעיתים קרובות לכשל הכללה חפוזה שבו מגיעים למסקנה על בסיס דוגמה לא מספקת. 

דוגמאות:

:* "בניתי את דגם מגדלי עזריאלי הזה מקלפים וקצת דבק. כל קלף שוקל מעט מאוד וגם הדבק שוקל מעט מאוד ומכאן שהדגם כולו צריך לשקול מעט מאוד". 

## קישורים חיצוניים

קטגוריה:ערכים שבהם תבנית בריטניקה אינה מתאימה
כשל הרכבה
כשל חלוקה

**כשל חלוקה** הוא כשל לוגי של ערפול מקבוצת כשלי הפצה, המתרחש כאשר מסיקים משהו כנכון ביחס ל"חלק" מקבוצה משום שהוא נכון ביחס לקבוצה כולה. לדוגמה, אם נאמר ש"ניתן לנסוע במכונית מתל אביב לחיפה" יוסק על פי כשל זה שגלגל המכונית יכול לנסוע אף הוא מתל אביב לחיפה. היפוך כשל זה הוא כשל הרכבה. 

דוגמאות: 

:* הפילוסוף היווני אנקסגורס (לפחות לפי הכתוב אצל האטומיסט הרומי לוקרטיוס), הניח כי האטומים של חומר חייבים להיות בעצמם בעלי תכונות דומות לשל החומר: אטומים של מים רטובים, אטומים של ברזל קשים, אטומים של צמר רכים, וכדומה. 

:* "כרגע ראינו כריש מסוג עמלץ לבן, אך אני לא מודאג משום ששמעתי שהעמלצים כמעט נכחדו ולכן גם הכריש הזה ימות בתוך זמן קצר". 

## קישורים חיצוניים

קטגוריה:ערכים שבהם תבנית בריטניקה אינה מתאימה
כשל חלוקה
מצודת אנטוניה

[שמאל|ממוזער|250px|מצודת אנטוניה ו[שער טדי – השער הצפוני של בית המקדש. דגם ירושלים בתקופת בית המקדש השני המצוי במוזיאון ישראל]]
**מצודת אנטוניה** היא מצודה מתקופת הבית השני שהקים הורדוס בירושלים.

## במקורות ההיסטוריים
בשנת 35 לפנה"ס בנה הורדוס את המצודה, על בסיס מצודה קיימת בשם "מצודת בריס" או "מצודת הבירה" שהייתה קיימת כנראה כבר מתקופת שיבת ציון. המצודה נבנתה בקצהו הצפון מערבי של הר הבית. למצודה היו קירות חיצוניים גבוהים, והיא דמתה כולה למגדל שבארבעת קצותיו ארבעה מגדלים. אולמות תת-קרקעיים חיברו את המצודה להר הבית. גובה המגדלים 50 אמה (כ-25 מטרים) פרט למגדל הדרום מזרחי שגובהו כשבעים אמה (כ-35 מטרים). המצודה נקראה על שם פטרונו הפוליטי של הורדוס – מרקוס אנטוניוס. חשיבותה של המצודה במקום גבוה השולט על הר הבית מוצאת את ביטויה במילים של יוספוס פלביוס: .
יוספוס מתאר את המצודה במילים אלו:

המצודה שימשה את הרומאים להשגיח על אזור הר הבית, ושהה בה חיל מצב רומאי.

יש המזהים את המצודה כמקום בו נשפט ישו, ולפיכך כתחנה הראשונה בארבע עשרה תחנות הצלב שמהן מורכבת הוויה דולורוזה, היא "דרך הייסורים" שעבר ישו ממשפטו ועד לקבורתו. על פי אלו, "מרצפת האבנים" או ה"גובתא" המוזכרת בבשורה על-פי יוחנן בברית החדשה () היא מצודת אנטוניה.

בימי המרד הגדול, בשנת 66, כאשר ניסה הנציב העריץ גסיוס פלורוס להגיע להר הבית עם חייליו, על מנת לבזוז את אוצרות המקדש – אחד ממעשי המרד הראשונים היה הריסת האולמות התת-קרקעיים המובילים מן האנטוניה להר הבית. בהמשך הלחימה, התבצרו חיילים רומאים במצודת אנטוניה. המתקוממים, בהנהגת אלעזר בן חנניה, צרו על מצודת אנטוניה, והצליחו לבסוף לכובשה, לאחר שהרומאים שנמצאו בה נכנעו. לאחר שהניחו הרומאים את נשקם הם נרצחו על ידי המורדים, פרט למפקדם מטיליוס, שהתחייב להתגייר.

בשנת 70, בעת המצור על ירושלים, כבשו הרומאים את מצודת אנטוניה, ופרצו דרכה להר הבית. טיטוס ציווה להרוס את כל הבניינים במתחם הבירה, על מנת לפלס דרך רחבה להר הבית.

## זיהוי
מצפון לפינה הצפונית מערבית של מבנה הר הבית נחשפו בעבר כמה שרידי בנייה מרשימים שזוהו בטעות בידי כמה חוקרים ונתקבלו במסורת הנוצרים כשייכים למבנה מצודת אנטוניה. עיקר השרידים נחשף בשנות ה-60 של המאה ה-19, בעת הקמת מנזר האחיות ציון שבו הם משולבים כיום. השריד הבולט ביותר הקשור למצודת אנטוניה הוא גוש סלע חצוב שמידותיו 45X120 מטר, המתנשא לגובה של כמה מטרים מעל לפינה הצפונית מערבית של מתחם הר הבית. על מצוקו הדרומי בנוי בית הספר אל-עומריה. מצפון לו, בשטח מנזר האחיות ציון מצויה בריכת הסטרותיון, שמתיאורו של יוספוס ניתן להסיק שהייתה מצויה בחפיר מצפון למצודת אנטוניה. החוקרים מסכימים כי כמה שרידי בנייה מרשימים שבעבר שויכו בטעות למצודת אנטוניה שייכים לתקופת איליה קפיטולינה: ריצוף האבן המכונה ליתוסטרטוס, קמרונות הקירוי של בריכת הסטרותיון שהריצוף מונח עליהם, וקשת אקה הומו.

## ראו גם
* הבירה התלמית

## לקריאה נוספת
* יוסף בן מתתיהו, **תולדות מלחמת היהודים עם הרומאים** (תרגום: ד"ר יעקב נפתלי שמחוני), הוצאת מסדה, 1968.
* משה פרלמן, טדי קולק, **ירושלים, 4,000 שנות היסטוריה של עיר הנצח**, ספרית מעריב, 1971.
* זאב וילנאי, אריאל, אנציקלופדיה לידיעת ארץ ישראל, כרך א'.
* עירית זהרוני (עורכת), **דרך ארץ - עם חי בנופיו**, הוצאת במחנה, משרד הביטחון – ההוצאה לאור, 1985.
* אפרים שטרן (עורך), **[[האנציקלופדיה החדשה לחפירות ארכאולוגיות בארץ ישראל]]**, כרך 2.

## קישורים חיצוניים

* 

## הערות שוליים

קטגוריה:המרד הגדול
קטגוריה:הרובע המוסלמי
קטגוריה:ירושלים: ביצורים
קטגוריה:מקדש הורדוס
קטגוריה:ישראל: מבצרים
הסבר מעגלי

250px|ממוזער|"מעגל" הנוצר בעקבות הסבר באמצעות הנחה הנשענת על אותו הסבר
**הסבר מעגלי** או **הצדקה מעגלית** היא קבוצת כשלים לוגיים בה ההנחה עליה נשענת המסקנה זקוקה להוכחה בדיוק כמו המסקנה עצמה. ההסבר המעגלי אינו כשל לוגי פורמלי, אלא פגם פרגמטי בוויכוח. המרכיבים שלו יכולים להיות תקפים מבחינה לוגית, כיוון שבהתאם לטענת אם-אז, אם ההנחה נכונה אז המסקנה חייבת להיות נכונה. אולם כל עוד ניתן תוקף לרישא, לא ניתן להסיק את הסיפא. לכן הסבר מעגלי לרוב נופל בגדר הנחה טעונת הוכחה.

ההסבר המעגלי מתקיימת לרוב בצורה של: "א' נכון כי ב' נכון וב' נכון כי א' נכון". הסבר מעגלי עלול להיות קשה לזיהוי אם מדובר בשרשרת ארוכה של טענות. לדוגמה: "א' נכון כי ב' נכון ; ב' נכון כי ג' נכון ; ג' נכון כי ד' נכון ; ד' נכון כי א' נכון".

## דוגמאות
ד"ר דאגלס וולטון השתמש בדוגמה הבאה של הסבר מעגלי מוטעה:
ולינגטון נמצאת בניו זילנד. לכן, ולינגטון נמצאת בניו זילנד.
הוא מציין שאף על פי שהטיעון תקף מבחינה לוגית, אין הוא יכול להוכיח כי ולינגטון נמצאת בניו זילנד משום שאין בהנחה ראיות שונות מן המסקנה, ולכן זהו כשל.

חוקרים נוספים מציגים דוגמאות דומות שעלולות יותר להטעות:

אמנם המשפט "כל מה שהוא פחות צפוף מהמים יצוף, כי כל מה שהוא פחות צפוף מהמים יצוף" נשמע מטופש, אבל "כל מה שהוא פחות צפוף מהמים יצוף, כי חפצים כאלה לא שוקעים" עלול להישמע כמו טיעון של ממש.**דוגמאות נוספות**:

* "מגיע לי ללכת לישון מאוחר יותר, אז את צריכה לתת לי להישאר בחוץ עד 22:00!"
* "התורה היא אמת, אז אסור לך לפקפק במילתו של ה'"
* "אתה צריך לחסוך מספיק כסף כדי לשלם את החשבונות שלך כל חודש, כי חשבונות צריך לשלם"
* "לגיטימי להרוס רכוש כשכועסים, כי אנשים כועסים נוטים להרוס דברים"
* "יש לו הרבה מה להסתיר, והכחשותיו רק מוכיחות את זה"

## סוגי ההסבר המעגלי
ישנם מספר כשלי הסבר מעגלי. ביניהם:
* הסתמכות על המסתורין - שבו ההסבר המוצע לתופעה או עובדה הוא שתופעה זו אינה ניתנת להסבר.
* הסבר ריק - בו מוצע הסבר, אך מנגנון הפעולה שלו אינו בעל משמעות ברורה לבד מהיותו "מה שמסביר את התופעה". הסתמכות על מונחים כמו "גורל", "טבע הדברים", או "כך זה קרה" אופיינית לכשל זה.
* השערות מבטלות - בו מגנים על השערה אחת באמצעות העלאת השערה שנייה.
* בורות בלתי-מנוצחת
* הנחה טעונת הוכחה (פטיציו פרינקיפי)
* שאלה מתבקשת
* כשל מעגל קסמים

## הערות שוליים

קטגוריה:ערכים שבהם תבנית בריטניקה אינה מתאימה
הסבר מעגלי
שיטת הסימפלקס

**שיטת הסימפלקס** (**Simplex**) היא כינוי למשפחה של אלגוריתמים לפתרון בעיות בתכנון ליניארי. האלגוריתם פותח במקור על ידי ג'ורג' דנציג בשנות הארבעים של המאה העשרים.

תוכנות רבות לעסקים וארגונים מכילות מימוש של שיטת הסימפלקס.

האלגוריתם עובד בצורה של מעבר בין פתרונות פינתיים בצורה קמורה, ומסתמך על כך שלכל פתרון אופטימלי, קיים פתרון פינתי אופטימלי. בכך, מאפשר האלגוריתם למצוא פתרון אופטימלי.

## קישורים חיצוניים

*
*
*עמוס ארליך, שיטת הסימפלקס ומשמעותה הגרפית, מתוך על"ה 13, 1993
* 

קטגוריה:אופטימיזציה מתמטית
קטגוריה:חקר ביצועים
PhpBB

**phpBB** היא מערכת פורומים חופשית ובקוד פתוח, שבסיסה נכתב בשפת הקוד הפתוח PHP. ניתן לפתוח באמצעות מערכת זו מספר פורומים הפועלים במקביל על אותו השרת. כמו כן, המערכת מספקת למנהל הפורומים שליטה על המשתמשים הרשומים באתר הפורומים המוקם. 

כמערכת קוד פתוח, מערכת זו ניתנת לשינוי בהתאם לצורכי המתפעל אותה. בידי המתפעל ישנה האפשרות להתקין על מערכת זו תוספות ושינויים, לשנות את עיצובה ולהוריד מרשת האינטרנט תוספות לה בקוד פתוח. תוספות אלה מכונות לרוב "מודים" ולצורך בנייתן דרוש ידע בתכנות בשפת php. במקרים מסוימים יוצאים מודים אלה לרשת האינטרנט בקוד פתוח לטובת מפעילי המערכות שאינם בעלי ידע בתכנות. לעיתים ניתן להוריד אף עיצובים חינמיים המיועדים למערכת זו.
עקב היותה של מערכת זו מופצת בקוד פתוח, ניתן לתרגמה באופן חופשי או להוריד גרסאות מתורגמות שלה במגוון שפות.

המערכת מאפשרת למשתמשיה הגבלת תוכן לצורך שיתוף פעולה בין המשתמשים.

## היסטוריה
phpBB החלה את דרכה על ידי ג'יימס אטקינסון כמערכת פורומים המזכירה את UBB לאתרו. נתן קודינג וג'ון אלבה הצטרפו לצוות הפיתוח של phpBB לאחר שהמערכת נכנסה למאגר מערכות הקוד פתוח באתר sourceforge. הגרסאות הראשונות שתורגמו לעברית תורגמו על ידי גיל אשר.

## ראו גם
* MyBB
* FluxBB
* Tapatalk
*XenForo

## קישורים חיצוניים

* 
* 

קטגוריה:תוכנת פורומים
קטגוריה:תוכנה חופשית
קטגוריה:תוכנות שהושקו ב-2000
סטאד דה פראנס

**סטאד דה פראנס** (בצרפתית: **Stade de France**; האצטדיון של צרפת) הוא אצטדיון הממוקם בפרוור סן-דני, מצפון לפריז, המשמש כאצטדיון הלאומי של צרפת בו משחקות נבחרת צרפת בכדורגל ונבחרת צרפת ברוגבי. האצטדיון נבנה לכבוד מונדיאל 1998 בו זכתה לבסוף צרפת לאחר ניצחון נגד ברזיל במשחק הגמר במגרש זה.

האצטדיון, בעל תכולה של כ-80,000 מושבים, החליף עם סיום בנייתו את הפארק דה פראנס כאצטדיון הלאומי.

ב-24 במאי 2000 אירח האצטדיון את גמר ליגת האלופות בו גברה ריאל מדריד על ולנסיה בתוצאה 0–3. ב-17 במאי 2006 אירח האצטדיון פעם נוספת את משחק הגמר של המפעל בו גברה ברצלונה על ארסנל בתוצאה 1–2.

ב-28 במאי 2022 האצטדיון אירח את גמר ליגת האלופות 2021/2022 בו ניצחה ריאל מדריד את ליברפול בתוצאה 1-0. הגמר צפוי היה להיערך באצטדיון קרסטובסקי בסנקט פטרבורג שברוסיה אך הועתק לסטאד דה פראנס עקב מלחמת אוקראינה - רוסיה.

האצטדיון אירח שבעה משחקים במשחקי יורו 2016, בכלל זה את משחק הגמר של הטורניר בו גברה  על  המארחת.

הסטאד דה פראנס היה האצטדיון האולימפי המרכזי באולימפיאדת פריז 2024 ואירח את טקס הסיום ותחרויות האתלטיקה. במרחק לא רב מהאצטדיון הוקמו גם הכפר האולימפי לספורטאים והבריכה האולימפית לתחרויות השחייה.

המתחם מהווה מרכז אימונים למועדון ספורט אלקטרוני Team Vitality.
## פיגועים באצטדיון

ב-13 בנובמבר 2015, לפחות 5 אנשים נהרגו ו-9 נפצעו בשלושה פיצוצים של חומר נפץ בבר סמוך לאצטדיון סטאד דה פראנס. הפיצוצים, שכל אחד מהם היה פיגוע התאבדות, התרחשו זמן קצר לאחר תחילתו של משחק ידידות בין צרפת לגרמניה שנערך באצטדיון. שתיים מההתפוצצויות נשמעו בשידור החי של המשחק, אך הצופים נותרו באצטדיון עד לסיום המשחק, בלי שיהיו מודעים למתרחש בחוץ, ורק עם סיום המשחק פונו מהאצטדיון בהשגחת המשטרה.

## קישורים חיצוניים

* 

* סטאד דה פראנס, האתר הרשמי
* סטאד דה פראנס ב-World Stadiums
* סטאד דה פראנס ב-Stadium Guide

קטגוריה:ערכים שבהם תבנית בריטניקה אינה מתאימה
קטגוריה:קצרמר פריז
קטגוריה:אצטדיוני כדורגל בצרפת
קטגוריה:פריז: אצטדיונים ומתקני ספורט
קטגוריה:אצטדיוני רוגבי
קטגוריה:אצטדיונים ומתקני ספורט לאומיים
קטגוריה:צרפת: אתלטיקה
קטגוריה:אצטדיוני מונדיאל 1998
קטגוריה:אצטדיוני גמר ליגת האלופות
השדרה החמישית

שמאל|ממוזער|350px|השדרה החמישית, צילום מרחוב 34 צפונה
**השדרה החמישית** (באנגלית: **Fifth Avenue**) היא ציר תנועה ראשי ברובע מנהטן, בעיר ניו יורק. השדרה חוצה את הרובע לאורכו מדרום לצפון. היא הפכה לאחד מסמליה המובהקים של ניו יורק, בשל מרכזיותה וריכוז האתרים שלאורכה.
## מבנה
השדרה מתחילה בוושינגטון סקוור פארק  בדרום, ועולה צפונה בקו ישר כסרגל (כיתר השדרות במנהטן) דרך גריניץ' וילג' ומידטאון עד רחוב 143 מערב בשכונת הארלם בצפון מנהטן. בנוסף, תוחמת השדרה את גבולו המזרחי של הסנטרל פארק.

בגלל מרכזיותה, השדרה נחשבת גם "עמוד השדרה" של מנהטן: היא מהווה את נקודת האפס שבה מתחיל מספור הבתים בכל הרחובות החוצים אותה. חלק הרובע שממזרחה נקרא "איסט סייד" (East Side) וחלק הרובע שממערבה נקרא "וסט סייד" (West Side).

חלקה של השדרה העובר במידטאון הוא מסחרי ברובו (למשל אזור היהלומים). לאורכו בנייני משרדים (חלקם אתרים בולטים כגון בניין אמפייר סטייט, קתדרלת פטריק הקדוש ומרכז רוקפלר), וכן עסקים וחנויות יוקרה, ספריית העיר ניו יורק ומלון פלאזה המפורסם. צפונה יותר, בין הרחובות 60 ל-90, בחלקה הגובל בסנטרל פארק, נמצאים המוזיאונים העיקריים של ניו יורק, ביניהם מוזיאון המטרופוליטן לאמנות ומוזיאון גוגנהיים, עובדה שזיכתה חלק זה של השדרה בכינוי "מייל המוזיאונים". חלק זה של השדרה מציין גם את גבולו המערבי של האפר איסט סייד – רובע המגורים היוקרתי של צפון-מזרח העיר, שבתי המידות שבנו עשירי ניו יורק בתחילת המאה ה-20 בחלק זה של השדרה, כשפניהם לפארק, זיכו אותו בכינוי "שורת המיליונרים".

השדרה החמישית נסגרת לתנועה בחלק גדול מימי הראשון בשבוע, שבהם היא הופכת מסלול למצעדים שונים. כמה מהבולטים בהם – מצעד יום פטריק הקדוש של הקהילה האירית, מצעד הגאווה של הקהילה ההומוסקסואלית, והמצעד השנתי של תמיכה בישראל.

בשנת 2017, הוכרז כי גורד שחקים חדש יעלה בשדרה החמישית.

## ראו גם
* מייל השדרה החמישית

## קישורים חיצוניים

## הערות שוליים

*